શ્રદ્ધા : સાચી શ્રદ્ધાની વિભાવનાને ફરી સ્થાપવાની જરૂર છે. માણસ માણસની વચ્ચે જે ભેદ જણાય છે તે આ શ્રદ્ધાના ભેદને જ કારણે. દિવસ ને રાત જે મનુષ્ય એમ જ મનમાં વિચાર્યા કરતો હોય કે પોતે કંઈ જ નથી, તેનાથી કશું વળતું નથી. જો કોઈ દિવસ ને રાત મનમાં એમ જ માન્યા કરે કે પોતે દુ:ખી છે, ક્ષુદ્ર છે, નગણ્ય છે, તો આખરે ખરેખર એ એવો જ થઈ જાય છે.. આપણે સર્વશક્તિમાન પિતાનાં સંતાન છીએ, અનંત દિવ્ય અગ્નિના આપણે સ્ફુલિંગો છીએ. આપણે નગણ્ય શી રીતે હોઈ શકીએ ? આપણે સર્વ કાંઈ છીએ, આપણે બધું જ કરી શકીએ એમ છીએ. આ જાતના આત્મવિશ્વાસના બળથી સંસ્કૃતિની વિકાસયાત્રામાં આપણા પૂર્વજો હંમેશાં મોખરે રહી શક્યા હતા. જે દિવસથી આ આત્મવિશ્વાસ ખોયો તે દિવસથી અધોગતિનાં, ઊણપોનાં મંડાણ મંડાઈ ચૂક્યાં. તેથી જન્મથી જ તમારાં બાળકોને આ જીવનરક્ષક, મહાન, ઉદાત્ત બનાવનારી, ભવ્ય શ્રદ્ધાના પાઠો શીખવજો.